તેમના ભૂતકાળના અનુભવના આધારે આવા ડીલરોને પકડવાથી ડોંગરી પોલીસ-સ્ટેશનના પોલીસો દૂર ભાગે છે. સામાન્ય ભારતીય કરતાં વધુ મજબૂત બાંધો ધરાવતા આ વિદેશીઓને સરળતાથી કાબૂમાં લઈ શકાતા નથી. તેમનો પીછો કરીને પકડવાનું સાહસ કોઈ નથી કરતું. ૨૦૧૨ના ઑગસ્ટ મહિનામાં પીછો કરતી વખતે ડોંગરી પોલીસ-સ્ટેશનના ભૂતપૂર્વ સિનિયર ઇન્સ્પેક્ટર વિજય મુકણેને ભારે ઈજા પહોંચી હતી. અત્યારે અસિસ્ટન્ટ કમિશનર ઑફ પોલીસ બનેલા તેમણે કહ્યું હતું કે ‘તેમની પ્રવૃત્તિ પર હું હંમેશાં નજર રાખતો હતો. તેઓ ડ્રગ્સ લેવા માટે ભેગા થતા હતા. વેચાણ તેમનો હેતુ નહોતો. ઑગસ્ટ મહિનામાં ફરિયાદો વધી જતાં મે રેઇડ પાડી. તેમનો પીછો કરતી વખતે સ્લિપ થઈ જતાં મારા ડાબા પગે ફ્રૅક્ચર થયું હતું.’